Hydra
Hydra er i græsk mytologi en mangehovedet slange, som boede i sumpene ved Lerna på Peloponnes og voldte lokalbefolkningen stor skade. Herakles skulle som det andet af sine tolv arbejder dræbe uhyret (Herakles' 2. arbejde). Hver gang han huggede et hoved af, voksede to nye ud i stedet, og først da han med en glødende stok brændte de overskårne halse sammen og hindrede nye hoveder i at vokse ud, fik han bugt med uhyret.